Caroline Tiriman | ABC Radio Australia
Odio: Lawrence Makili, wanpla man husat isave toktok egensim ol bagarap long environment itoktok wantem Caroline Tiriman
Bikpla bagarap long sidaon na environment blong ol pipal klostu long Gold Ridge mining kampani ibin stat iet long stat blong ol yia 2000 na ol gavman na mining kampani ino bin wari tumas long en.
Lawrence Makili, wanpla man husat isave toktok egensim ol bagarap long environment na husat iwok wantem laen em oli kolim Earth Islands i mekim despla toktok bihaen long gavman i makim wanpla state of disasta bihaen long ol posin blong tailings dam long Gold Ridge mine i luk olsem em bai kapsaet na go daon long ol wara.
Ol bikpla ren em saiklon Raquel ibin kamapim i mekim despla tailings dam i pulap tru na oli wari nogut em bai kapsaet na ol posin olsem cyanide na arsenic bai go aut long environment.
Wanpla mining kampani blong Australia em oli kolim St Barbara ibin papa blong despla mine, tasol emi bin salim long wanpla grup blong ol papa graon na emi lusim mine.
Mr Makili itok olsem ol bagarap em despla tailings dam na ol posin long inap wankaen olsem Fly river long Papua New Guinea em BHP emi bin papa long OK Tedi mine ibin kamapim.
zho_Hans tpi_Latn tpi_Latn tpi_Latn tpi_Latn tpi_Latn tpi_Latn